FI Euroopan unionin virallinen lehti CE 84/506

(2004/C 84 E/0583)

KIRJALLINEN KYSYMYS E-3363/03

esittäjä(t): Samuli Pohjamo (ELDR) komissiolle

(14. marraskuuta 2003)

Aihe: Kaivannaisteollisuuden sosioekonomiset vaikutukset Pohjois-Euroopassa

Fennoskandian kilven alueella sijaitsee yksi maailman suurimmista mineraaliesiintymistä. Sieltä on löydetty lukuisia kannattavia malmioita, mm. platinaa, alkumetalleja, kuten kultaa ja timantteja, sekä teollisuusmineraalien lisäksi korkealaatuista rakennuskiveä. Koska alue on vieläkin alitutkittua, kannattavia malmioita löytynee lisää.

Euroopalle maailman suurimpana mineraalien kuluttajana olisi eduksi hyödyntää unionin alueen mineraali-esiintymiä. Nykyisin 75 prosenttia Euroopassa käytetyistä mineraaleista on tuotu alueen ulkopuolelta.

Fennoskandian malmiot sijaitsevat ensisijaisesti harvaanasutuilla alueilla, joiden työllisyystilanne on jatkuvasti heikko. Esimerkiksi yksi keskikokoinen kultakaivos saattaisi työllistää suoraan 100—150 henkilöä. Kehittyvällä kaivannaisteollisuudella olisi myös huomattava myönteinen vaikutus palvelutuotantoon sekä paikalliseen talouteen.

Euroopan unionin tulisi ottaa Fennoskandian mineraaliesiintymien tarjoamat mahdollisuudet huomioon säännöksiä ja lainsäädäntöä laatiessaan. On tärkeää, ettei uusi kaivosjätedirektiivi vaikeuta uusien kaivosten avaamista. Jätteen käsite tulisi määritellä siten, etteivät kaivostoiminnassa syntyneet vaarattomat sivutuotteet kuuluisi sellaisenaan jätteen määritelmään. Fennoskandian kaivannaisteollisuus on aina noudattanut tiukkoja ympäristömääräyksiä ja sen teknologia on huippuluokkaa. Siksi alueen nykyiset, eivätkä tulevatkaan kaivokset, ole uhka ympäristölle.

Alkutuotannon tulevaisuuden kannalta on ratkaisevaa, että Euroopan komissio laatii erityisen kaivannais-alan toimintaohjelman, jossa otetaan huomioon ympäristönäkökohtien vaatimusten lisäksi luonnonvarojen kestävä taloudellinen käyttö ja mahdolliset alueelliset vaikutukset. Mitä komissio tekee näiden tavoitteiden puolesta? Onko komissio valmis kehittämään erityistä kaivannaisalan toimintaohjelmaa?

Erkki Liikasen komission puolesta antama vastaus

(16. joulukuuta 2003)

Komissio työskentelee aktiivisesti sen varmistamiseksi, että unionin kaivannaisteollisuus toimii kestävän kehityksen periaatteen mukaisesti. Tämä tarkoittaa, että on saavutettava asianmukainen tasapaino teollisuuden sosioekonomisen merkityksen vahvistamisen ja ympäristönsuojelun välillä. Raaka-aineiden saatavuutta käsittelevä ryhmä, jonka puheenjohtajana toimii yritystoiminnan pääosasto, tarjoaa jäsenvaltioille, ehdokasmaille, kaivannaisteollisuuden toimijoille ja muille sidosryhmille mahdollisuuden käydä vuoropuhelua, jotta voidaan yksilöidä teollisuuden kilpailukykyyn keskeisesti vaikuttavia seikkoja ja päättää vastaavista toimista. Tiedonannossa, joka koskee kestävän kehityksen edistämistä EU:n muussa kuin energian tuotantoon suuntautuvassa kaivannaisteollisuudessa (1), otettiin ensi askel tällaisen vuoropuhelun kehittämiseksi. Myöhemmin kaivannaisteollisuutta varten on kehitetty kestävän kehityksen indikaattoreita. Ensimmäinen selvitys tästä työstä julkaistaan Europa-verkkosivustolla vuonna 2004.

Kaivannaisteollisuuden jätehuoltoa koskevassa direktiiviehdotuksella (2) pyritään ehkäisemään tai vähentämään ympäristön saastumista ja erityisesti estämään onnettomuudet — kuten äskettäin Baia Maressa (Romaniassa) ja Aznalcóllarissa (Espanjassa) tapahtuneet onnettomuudet — jotka aiheuttavat merkittäviä ympäristövahinkoja ja joilla on laaja-alaisia sosioekonomisia vaikutuksia (mukaan luettuna koko kaivannaisteollisuuden imagon vahingoittuminen, mikä voisi vaikeuttaa jatkossa lupamenettelyltä). Ehdotuksen tavoitteena on taata tasapuoliset toimintaedellytykset. Ehdotus kohdistuu jätehuollon osa-alueisiin, jotka muodostavat suurimman uhan ympäristölle ja ihmisten terveydelle, kuten vaarallista jätettä tai vaarallisia aineita sisältävien laajojen rikastushiekka-altaiden ja kaivetusta maasta tehtyjen kasojen käsittely. Ehdotuksessa asetetaan vähemmän vaaralliselle jätteelle rajoitetummat vaatimukset, jotka ovat oikeassa suhteessa jätteen aiheuttamaan riskiin. Ehdotus on toimitettu parlamentille ja neuvostolle päätöksentekoa varten.

Koska kaivannaisteollisuutta varten ei aiota suunnitella erityistä toimintaohjelmaa, komissio jatkaa kestävän kehityksen periaatteen mukaisesti kaivannaisteollisuuden kanssa tähän asti tekemäänsä yhteistyötä alan kilpailukykyyn liittyvissä asioissa. Lisäksi osana Euroopan unionin pohjoisen ulottuvuuden aloitetta käsitellään jo Pohjois-Euroopan erityisiä alueellisia kehityshaasteita, ja aloitteessa tarjotaan yleiset puitteet poliittisen vuoropuhelun ja käytännön yhteistyön edistämistä varten. Pohjoista ulottuvuutta koskevassa toisessa toimintasuunnitelmassa (2004—2006) tunnustetaan erityisesti, että pohjoisen ulottuvuuden alueella on rikkaat luonnonvarat ja että näillä luonnonvaroilla on ratkaiseva merkitys paikallisten yhteisöjen taloudelliselle kehitykselle.

(1) KOM(2000) 265 lopullinen.

(2) KOM(200 3) 319 lopullinen.